**PROJEKTS**

**Alūksnes novada izglītības attīstības programma**

**2016.-2020.gadam**

Alūksnē

2016.

Alūksnes novada izglītības attīstības programma 2016.-2020. gadam izstrādāta:

**pamatojoties** uz likuma „Par pašvaldībām” 15.panta 4.punktā minēto pašvaldības autonomo funkciju – „Gādāt par iedzīvotāju izglītību (iedzīvotājiem noteikto tiesību nodrošināšana pamatizglītības un vispārējās vidējās izglītības iegūšanā; pirmsskolas un skolas vecuma bērnu nodrošināšana ar vietām mācību un audzināšanas iestādēs; organizatoriska un finansiāla palīdzība ārpusskolas mācību un audzināšanas iestādēm un izglītības atbalsta iestādēm u.c.)”, Izglītības likumu, Ministru kabineta noteikumi no 02.12.2014. Nr.737 „Attīstības plānošanas dokumentu izstrādes un ietekmes izvērtēšanas noteikumi” un

**saskaņā** ar Latvijas Nacionālās attīstības plānu 2014.–2020.gadam (NAP 2020); Latvijas ilgtspējīgas attīstības stratēģijas līdz 2030.gadam (Latvija 2030); Izglītības attīstības pamatnostādnēm 2014.–2020.gadam; **Vidzemes plānošanas reģiona ilgtspējīgas attīstības stratēģija 2014 - 2030; Vidzemes plānošanas reģiona Attīstības programma 2015.-2020. gadam.**

2014.gada 22.maijā Saeima apstiprināja Izglītības attīstības pamatnostādnes 2014.-2020.gadam (turpmāk – Pamatnostādnes), kurās noteica izglītības attīstības politikas virsmērķi – **nodrošināt kvalitatīvu un iekļaujošu izglītību personības attīstībai, cilvēku labklājībai un ilgtspējīgai valsts izaugsmei.**

Pamatojoties uz iepriekšējā plānošanas perioda analīzē konstatēto problemātiku par prioritāriem izvirzīti šādi apakšmērķi:

1. Izglītības vide: paaugstināt izglītības vides kvalitāti, veicot satura pilnveidi un attīstot atbilstošu infrastruktūru.

2. Indivīdu prasmes: veicināt vērtībizglītībā balstītu indivīda profesionālo un sociālo prasmju attīstību dzīvei un konkurētspējai darba vidē.

3. Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību.

**Ievads**

Alūksnes novada pašvaldības darbība izglītībā vērsta uz to, lai nodrošinātu kvalitatīvu, ikvienam novada iedzīvotājam pieejamu, mūsdienu prasībām atbilstošu, kā arī novada ekonomisko un sociālo attīstību veicinošu izglītību mūža garumā.

Alūksnes novada izglītības attīstības programmas mērķis, noteikt ilgtermiņa aktivitātes, kas jāveic, lai novadā tiktu izveidots optimāls izglītības iestāžu institucionālais tīkls, piedāvātās izglītības programmas nodrošinātu izglītojamo vajadzības un tās tiktu īstenotas atbilstošā kvalitātē, izglītības iestādēs tiktu nodrošināta mūsdienīga izglītības vide ar vajadzīgo materiāli tehnisko bāzi, lai tiktu paaugstināta pedagogu profesionālā kapacitāte un tiktu nodrošinātas mūžizglītības iespējas novada iedzīvotājiem atbilstoši sabiedrības pieprasījumam un nodrošinātas efektīvas finanšu investīcijas, ņemot vērā esošo sociāli ekonomisko un demogrāfisko situāciju un tendences, kā arī izglītības iestāžu darbības efektivitātes rādītājus. Izglītības programma ir vidēja termiņa politikas plānošanas dokuments, kurš kalpos par tiesisku pašvaldības akceptētu pamatu nākamajai darbībai, izstrādājot un nosakot konkrētus pasākumus katrā izglītības iestādē un pašvaldībā.

Veidojot programmu, ir ņemti vērā šādi principi:

pieejamība – visiem sabiedrības locekļiem ir vienlīdzīgas iespējas iegūt novadā piedāvāto izglītību, ņemot vērā valsts un novada demogrāfisko situāciju;

sadarbība – iesaistītas visas ieinteresētās puses: pašvaldība, izglītības iestāžu vadītāji, pedagogi, izglītojamo vecāki, novada iedzīvotāji;

resursu efektivitāte – racionāla un mērķtiecīga pieejamo finanšu resursu izmantošana.

Alūksnes novada izglītības attīstības programma ietver pirmsskolas, vispārizglītojošās skolas, profesionālās ievirzes izglītību, speciālās izglītības jautājumus. To ir izstrādājusi Alūksnes novada pašvaldības Izglītības pārvalde (turpmāk tekstā – IP) ciešā sadarbībā ar izglītības iestāžu, pagastu pārvalžu un vecāku pārstāvjiem.

Programmas izstrādē ņemti vērā Alūksnes novada attīstības programmas 2011.-2017.gadam Rīcības plānā īstenojamie un plānotie mērķi, uzdevumi un sasniedzamie rezultāti, novada izglītības iestāžu vadītāju iesniegtie dati par piedāvātajām izglītības programmām, mācību procesa nodrošināšanu, veiktajām investīcijām un projektiem. Informācijas iegūšanai izmantota Valsts izglītības informācijas sistēmas (VIIS) datu bāze, kurā iegūti statistikas dati par skolēnu skaitu, pedagoģisko darbinieku likmēm un skaitu. u. c. Izmantotas Centrālās statistikas pārvaldes datu bāzes, lai iegūtu informāciju par iedzīvotāju un bērnu skaitu novadā. Dzimtsarakstu nodaļas informācija par demogrāfisko situāciju novadā, finanšu dati par finanšu resursiem iegūti novada Finanšu un grāmatvedības nodaļā. Ņemti vērā pirmsskolu vadītāju, skolu direktoru, novada pārvalžu vadītāju un speciālistu priekšlikumi, izglītības iestāžu vecāku un pedagogu viedokļi.

**Alūksnes novada izglītības iestāžu tīkla attīstības plāna 2012.-2015.gadam izpilde**

Attīstības plānā tika noteikti divi galvenie uzdevumi.

*1. uzdevums:* **Paaugstināt izglītības kvalitāti, saglabājot optimālu tās pieejamību un sasniedzamību visās izglītības pakāpēs.**

Alūksnes novada vidusskolā un Liepnas vidusskolā licencētas Vidējās izglītības profesionāli orientētas programmas, lai paplašinātu izglītības piedāvājumu izglītojamajiem.

Atkārtota skolas darbības izvērtēšana veikta Mārkalnes, Jaunlaicenes, Malienas, Mālupes, Ilzenes, Ziemeru pamatskolās un Liepnas vidusskolā.

*2. uzdevums:* **Ņemot vērā skolēnu prognozi, racionāli sakārtojot izglītības iestāžu tīklu, paaugstināt izmaksu efektivitāti un uzlabot iestāžu infrastruktūru.**

Viena no plānotajām aktivitātēm - izglītības iestāžu tīkla sakārtošana.Šajā laika periodā reorganizēta (apvienojot) Jaunannas pamatskola un Jaunannas mūzikas un mākslas skola, 2012.gada 27.augustā izveidota Jaunannas Mūzikas un mākslas pamatskola. 2015.gada 4.augustā likvidēta pirmsskolas izglītības iestāde ,,Zemenīte’’, pievienojot Strautiņu pamatskolai. 2015.gada 26.februārī pieņemts lēmums par Mārkalnes pamatskolas likvidāciju ar 2016.gada 31.augustu.

Mālupes pamatskolas telpās iekārtotas telpas pirmsskolas grupai.

Malienas pamatskolā mācību kabineti pārvietoti no trešā stāva uz pirmo un otro stāvu. Ilzenes pamatskolā mājturības un tehnoloģiju kabinets (zēniem) iekārtots skolas ēkā.

Visās izglītības iestādēs veikta izvērtēšana pēc noteiktiem vienotiem kritērijiem

**Demogrāfiskās attīstības raksturojums un prognoze**

Alūksnes novadā, tāpat kā visā Latvijā kopumā, ir vērojamas negatīvas iezīmes demogrāfiskajā situācijā – iedzīvotāju skaits samazinās (uz 2015. gada 1.janvāri salīdzinājumā ar 2010. gada 1.janvāri iedzīvotāju skaits novadā ir samazinājies par 1735 cilvēkiem), jaundzimušo skaitam novadā pēdējo piecu gadu laikā ir tendence gan samazināties, gan nedaudz pieaugt. Trijos gados (2011., 2014., 2015.) jaundzimušo skaits ir gandrīz vienāds. Alūksnes novadā pēc centrālās statistikas pārvaldes datubāzes datiem 2014. gadā ir reģistrēti 156 dzimušie un 262 mirušie. Tas liecina, ka nākotnē samazināsies arī novada darbspējīgo iedzīvotāju skaits.

Jaundzimušo skaits Alūksnes novadā 2010.-2015.

Alūksnes novadā bērnu dzimstība norāda uz to, ka 2012.gadā un 2013.gadā bērnu skaits nedaudz ir pieaudzis, bet 2014. un 2015.gadā atkal turpina samazināties. Dzimstības samazinājuma sekas īpaši ilgtermiņā vēl vairāk ietekmēs šī brīža esošo izglītības iestāžu noslogojumu, telpu piepildījumu un izglītības nozares efektivitāti Alūksnes novadā.

Vērā ņemama situācija Alūksnes novadā ir vairākos pagastos, kur jaundzimušo skaits ir neliels, tas būtiski ietekmēs izglītojamo skaitu turpmākajos gados. Pagastos, kuros ir negatīva jaundzimušo skaita dinamikas tendence, ilgtermiņā būs grūtības izpildīt minimālās prasības atbilstoši Izglītības un zinātnes ministrijas izstrādātajam finansēšanas modelim. Lai pagastu pamatskolas varētu pastāvēt, klasē ir nepieciešami vismaz 8 izglītojamie, tādejādi gadā katrā pagastā būtu jāpiedzimst vismaz 10 bērniem, pieņemot, ka ne visi pagasta bērni apmeklēs to izglītības iestādi, kura atrodas viņa deklarētajā dzīves vietā.

Vēl viens vērā ņemams faktors ir Alūksnes novadā deklarēto bērnu skaits, kas nav reģistrēti nevienā no novada izglītības iestādēm, jo kopā ar vecākiem ir izbraukuši no valsts vai pārcēlušies dzīvot citur saistībā ar darbavietu nodrošinājumu.

**Izglītojamo skaita analīze un prognoze**

Kopš izveidots Alūksnes novads, ir slēgtas trīs skolas Annas, Zeltiņu un Veclaicenes pamatskolas (2009.) un reorganizētas divas skolas. Apvienota Alūksnes vidusskola ar Alūksnes vakara (maiņu) un neklātienes vidusskolu, izveidojot Alūksnes novada vidusskolu (2011), Jaunannas pamatskola reorganizēta par Jaunannas Mūzikas un mākslas pamatskolu (2012). Šobrīd Alūksnes novadā ir 5 skolas, kurās izglītojamo skaits 1.-9.klasēs ir mazāks par 50 izglītojamajiem. Vienlaicīgi ar izglītojamo skaita izmaiņām izglītības kvalitātes nodrošināšanu novada izglītības iestādēs apgrūtina valsts politika pedagogu darba samaksas aprēķināšanā, radot nevienlīdzīgu darba samaksu novada pedagogiem. Finansēšanas modelis „Nauda seko skolēnam” rada nelabvēlīgu konkurenci izglītības iestāžu starpā novadā, ņemot vērā, ka izglītības iestāžu finansētājs ir pašvaldība.

Demogrāfiskās situācijas tendenču dēļ jāizvērtē novada izglītības iestāžu optimālais skaits un turpmākā attīstība.

2015./2016. mācību gadā Alūksnes novadā mācības uzsāka 1650 izglītojamie, bet 2014./2015.mācību gadā 1699 izglītojamie, kas ir par 49 izglītojamajiem mazāk. Pēdējo sešu gadu laikā izglītojamo skaits ir samazinājies.

Izglītojamo skaita dinamika (2010.-2015.)

Nākamo gadu laikā ne tikai Latvijā, bet arī Alūksnes novadā turpināsies izglītojamo skaita samazināšanās, jo samazinās dzimušo bērnu skaits novadā. Pēdējo piecu mācību gadu laikā izglītojamo skaits samazinājies visās novada skolās, izņemot Alūksnes pilsētas sākumskolu, kurā izglītojamo skaits ir pieaudzis.

Izglītojamo skaita dinamika Alūksnes novada pilsētas skolās.

Izglītojamo skaita dinamika pagastu skolās.

Alūksnes novada vispārizglītojošajās izglītības iestādēs īsteno dažāda veida izglītības programmas. 2015./2016.mācību gadā tiek īstenotas 22 izglītības programmas novadā. Programmu piedāvājums ir pietiekams. Tiek piedāvātas 5 speciālās izglītības programmas, pedagoģiskās korekcijas programma izglītojamiem, kuriem ir īpašas vajadzības. Tāpat novadā vidējo izglītību var iegūt ne tikai klātienē, bet arī vakara (maiņu) un neklātienes programmā.

Alūksnes novada pašvaldības teritorijā ir 6 pirmsskolas izglītības iestādes, 10 pamatskolas, 1 sākumskola, 3 vidusskolas, Liepnas internātpamatskola, tiek finansēta no valsts budžeta līdzekļiem. Alūksnes novadā darbojas 3 profesionālās ievirzes skolas – Alūksnes Mūzikas skola, Alūksnes Mākslas skola, Alūksnes pilsētas Bērnu un jaunatnes sporta skola. Interešu izglītībā izglītojamie var iesaistīties gan skolā, gan Alūksnes Bērnu un jauniešu centrā.

**Pirmsskolas izglītība**

2015./2016.mācību gadā Alūksnes novada pirmsskolas izglītības programmas var apgūt sešās pirmsskolas izglītības iestādēs, divās vidusskolās un 10 pamatskolās. 82% Alūksnes novadā deklarēto audzēkņu ir aptverti pirmsskolas izglītības programmu apguvē.

Alūksnes novada izglītības iestādes piedāvā piecas dažādas pirmsskolas izglītības programmas: vispārējās pirmsskolas izglītības programma (kods 01011111), speciālās pirmsskolas izglītības programma izglītojamajiem ar somatiskām saslimšanām (kods 01015411),speciālās pirmsskolas izglītības programmas izglītojamajiem ar jauktiem attīstības traucējumiem (kods 01015611); speciālās pirmsskolas izglītības programma izglītojamajiem ar fiziskās attīstības traucējumiem (kods01015311) un speciālās pirmsskolas izglītības programma izglītojamajiem ar valodas attīstības traucējumiem (kods01015511). Izglītības programmu piedāvājums ir pietiekošs un atbilstošs.

Kopējam audzēkņu skaitam pirmsskolas izglītības programmās ir tendence nedaudz samazināties:

|  |  |  |  |  |
| --- | --- | --- | --- | --- |
| Gads | 01.09.2012. | 01.09.2013. | 01.09.2014. | 01.09.2015. |
| Kopējais skaits | 746 | 740 | 723 | 710 |
| t.sk.5 un 6 gad. apmācībā | 327 | 344 | 343 | 298 |
| Līdz 5 gadu vecumam | 419 | 396 | 380 | 412 |

Pirmsskolas izglītības iestāžu noslogojums:

|  |  |  |  |  |  |  |  |
| --- | --- | --- | --- | --- | --- | --- | --- |
| Maksi-mālā ietilpī-ba | Audzēkņu skaits 18.12.2015. | Grupu skaits | | | Vidējais audzēk-ņu skaits grupā | Iestāžu noslogojums | Rindā uz PII 18.12.2015. |
| Kopā | Dienas ilgums 7-12 st. | Dienas ilgums  24 st. |
| 525 | 513 | 30 | 27 | 3 | 17 | 98% | 164 |

Rindu uz pirmsskolas izglītības iestādēm galvenokārt veido bērni līdz trīs gadu vecumam (37% bērnu ir vecumā no 1-2 gadiem un 41% bērnu vecumā no 2-3 gadiem), kuriem vieta būs nepieciešama pēc viena vai diviem gadiem.

Skolās atvērto pirmsskolas grupu noslogojums:

|  |  |  |  |  |  |
| --- | --- | --- | --- | --- | --- |
| Audzēkņu skaits 18.12.2015. | Grupu skaits | Vidējais audzēkņu skaits grupā | Grupu skaits, kas strādā 4,1-7 stundas dienā | Grupu skaits, kas strādā 7,1-11,9 stundas dienā | Diennakts grupu skaits |
| 194 | 21 grupa | 9 | 6 grupas | 13 grupas | 2 grupas |

Pirmsskolas izglītības satura apguve 2014./2015.māc.g.:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | Fiziskās attīstības jomā apgūtās zināšanas, prasmes un attieksmes | | | | Psihiskās attīstības jomā apgūtās zināšanas, prasmes un attieksmes | | | | Sociālajā jomā apgūtās zināšanas, prasmes un attieksmes | | | |
| Ļoti labi | Labi | Vidu-vēji | Nepie-tieka-mi | Ļoti labi | Labi | Vidu-vēji | Ne-pie-tiekami | Ļoti labi | Labi | Vidu-vēji | Nepie-tiekami |
| Bērnudārzos | 82,5 | 11,9 | 3,5 | 2,1 | 63,7 | 28,0 | 4,1 | 4,2 | 63,0 | 31,0 | 3,7 | 2,3 |
| Skolu grupās | 47,7 | 44.8 | 5.3 | 2.2 | 38.0 | 44.6 | 13.3 | 4.1 | 29.3 | 61.3 | 7.7 | 1.7 |
| Kopā novadā | 65,1 | 28,4 | 4,4 | 2,1 | 50,9 | 36,3 | 8,7 | 4,1 | 46,2 | 46,1 | 5,7 | 2 |

Pirmsskolas izglītības satura apguves analīze rāda, ka labāki rezultāti ir pirmsskolas izglītības iestāžu audzēkņiem. Labākus rezultātus nodrošina bērniem atbilstošāka infrastruktūra, dažādāki mācību līdzekļi un materiālā bāze ārpusnodarbību aktivitāšu organizēšanai, dienas režīma nodrošināšana.

**Izglītības kvalitāte**

Izglītības kvalitāte ir process un rezultāts. Izglītojamā spējas dotās zināšanas pielietot dažādās situācijās. Viens no izglītības kvalitāti raksturojošajiem rādītājiem ir izglītojamo rezultāti valsts pārbaudes darbos. Tāpat būtiski ir vērtējumi ikdienas darbā un pabeidzot klasi.

Tālāk aplūkoti novada izglītojamo rezultāti eksāmenos un vidējie vērtējumi, noslēdzot mācību gadu.

Alūksnes novada izglītojamo rezultāti valsts pārbaudes darbos 2013.-2015.gadā.

**9.klašu eksāmenu rezultāti.**

Izvērtējot 9.klašu sasniegumus valsts pārbaudes darbos pēdējos trīs gados, var secināt, ka 2015.gadā vidējā balle ir uzlabojusies matemātikas, latviešu valodas, krievu valodas un vēstures eksāmenos, izņemot angļu valodu, kur salīdzinoši ar iepriekšējiem mācību gadiem vidējā balle novadā ir tikai 5.49.

**12.klašu centralizēto eksāmenu rezultāti.**

12.klases centralizēto eksāmenu rezultāti pamatā novadā ir zemāki nekā vidējie rezultāti valstī. Pēdējos divos gados vidējo līmeni valstī pārsniedz latviešu valodas eksāmena rezultāti. Pēdējā mācību gadā samazinājusies starpība matemātikas eksāmenā (no 11.16% līdz 5.62%) un angļu valodas eksāmenā (no 2.5% līdz 0.86%). Procentuāli zemāki rezultāti ir vakarskolas programmu izglītojamiem, Liepnas vidusskolas izglītojamiem. Vakarskolas izglītojamie šos mācību priekšmetus apgūst ar mazāku stundu skaitu, kā arī vērā ņemams fakts, ka daļai ir liels pārtraukums starp pamatskolas un vidējās izglītības apguvi, liela daļa ir strādājoši jaunieši, kuri ne tik daudz laika velta mācību darbam. Daļai vakarskolas jauniešu būtiski ir iegūt vidējo izglītību, bet rezultāti nav primārie.

Analizējot pēdējo trīs mācību gada rezultātus, tika pievērsta uzmanība optimāla un augsta līmeņu mācību sasniegumu dinamikai. Rezultāti liecina, ka sasniegumi šajos līmeņos ir salīdzinoši stabili. Ņemot vērā, ka izglītības iestādēs ir samērā liels īpatsvars izglītojamo, kuriem ikdienas darbā un arī pārbaudes darbos ir nepieciešami atbalsta pasākumi, ievērojams izglītojamo skaits mācās tikai viduvējā līmenī. Par sasniegumu tiek uzskatīts ,,nav vērtējuma’’ skaita samazinājums, kā arī izglītojamo skaita, kuri mācās optimālā līmenī, palielināšanās.

Vidējie vērtējumi gadā novadā pa klašu grupām pēdējos trīs mācību gados.

Vidējos klašu rezultātus būtiski salīdzināt nevar, jo katra klase ir atšķirīga. Tomēr kopumā var secināt, ka vidējā balle, noslēdzot mācību gadu, 2. – 9.klašu grupā ar katru gadu nedaudz pieaug. Arī 9. un 12.klašu absolventu vērtējumi ir uzlabojušies. Tas nozīmē, ka, beidzot skolu, ir svarīgi labi vērtējumi, lai varētu turpināt izglītību.

|  |  |  |  |  |
| --- | --- | --- | --- | --- |
| **Mācību sasniegumi pa līmeņiem gadā 2.-9.klašu izglītojamajiem novadā** | | | | |
|  | **2012./2013.mg.** | **2013./2014.m.g.** | **2014./2015.m.g.** | |
| **augsts** | 6.00% | 0.80% | 1.20% |  |
| **optimāls** | 33.00% | 35.23% | 38.79% |  |
| **pietiekams** | 56.00% | 58.86% | 54.86% |  |
| **nepietiekams** | 4.00% | 3.86% | 4.45% |  |
| **nav vērtējuma** | 1.00% | 1.25% | 0.70% |  |

|  |  |  |  |  |
| --- | --- | --- | --- | --- |
| **Mācību sasniegumi pa līmeņiem gadā 10.-12.klašu izglītojamajiem novadā** | | | | |
|  | **2012./2013.mg.** | **2013./2014.m.g.** | **2014./2015.m.g.** | |
| **augsts** | 0.00% | 0.20% | 0.40% |  |
| **optimāls** | 15.30% | 19.30% | 20.30% |  |
| **pietiekams** | 81.37% | 77.30% | 78.10% |  |
| **nepietiekams** | 3.33% | 1.80% | 1.20% |  |
| **nav vērtējuma** | 0.00% | 1.40% | 1.40% |  |

Veiktā analīze parādīja, ka lielākā daļa izglītojamo novadā mācās pietiekamā līmenī. Samazinās izglītojamo skaits, kuri neiegūst vērtējumu, palielinās izglītojamo skaits, kuri mācās optimālā un augstā līmenī.

Lai uzlabotu mācību sasniegumus gan eksāmenos, gan noslēdzot mācību gadu, jāturpina iesāktais darbs pie stundu kavējumu samazināšanas. Visās klašu grupās pēdējos trīs gados gandrīz uz pusi ir samazinājies neattaisnoto kavējumu skaits. Papildus jāstrādā ar izglītojamiem, kuru mācību sasniegumi ir nepietiekami, jāsamazina to izglītojamo skaits, kuri tiek atstāti tajā pašā klasē otru mācību gadu, jo otrgadnieku skaits pēdējos trijos gados ir gandrīz nemainīgs (2012./2013.m.g. – 21 izglītojamais, 2013./2014.m.g. – 26 izglītojamie, 2014./2015.m.g. – 21 izglītojamais). Izglītības iestāžu vadītāji un pedagogi paredz attiecīgās darbības, lai uzlabotu mācību sasniegumus. Tiek analizēti un pētīti cēloņi izglītojamo mācību motivācijas trūkumam. Nepieciešamības gadījumā veiktas darbības, kas saistītas ar attiecīgo atbalsta personāla piesaisti, lai diagnosticētu izglītojamo vajadzības un varētu sniegt atbilstošu atbalstu. Pedagogiem jāturpina izglītoties, lai sekotu jaunākajām atziņām un tās pielietotu savā darbā, pilnveidojot mācību metodes, kas izglītojamos motivētu sasniegt labākus rezultātus.

**Dalība un panākumi Valsts izglītības satura centra mācību priekšmetu olimpiādēs.**

Katru gadu izglītojamie piedalās Valsts izglītības satura centra organizētajās olimpiādēs. Neskatoties uz to, ka izglītojamo skaits samazinās, olimpiāžu dalībnieku skaits nedaudz palielinās.

|  |  |  |  |
| --- | --- | --- | --- |
| **Olimpiāde** | **2012./2013.m.g.** | **2013./2014.m.g.** | **2014./2015.m.g.** |
| **Dalībnieku skaits olimpiādē** | | |
| latviešu val. un lit. 11.un 12.klase | 13 | 13 | 21 |
| latviešu val. un lit. 8. un 9.klase | 27 | 19 | 28 |
| ekonomika  10.-12.klase | 1 | 5 | 6 |
| bioloģija 9.-12.kl. | 13 | 18 | 26 |
| vēsture  9. un 12.klase | 17 | 14 | 18 |
| fizika  9.-12.klase | 8 | 5 | 9 |
| ķīmija  9.-12.klase | 17 | 21 | 15 |
| ģeogrāfija  10.-12.klase | 3 | 3 | 7 |
| matemātika  9.-12.klase | 26 | 18 | 19 |
| matemātika  5.-8.klase | 87 | 83 | 74 |
| vācu valoda 8.kl. | 3 | 1 | 2 |
| krievu valoda  10.-12.klase | olimpiāde netiek organizēta | 16 | olimpiāde netiek organizēta |
| **KOPĀ** | **215** | **216** | **225** |

Izglītojamo skaits, kuri ir ieguvuši godalgotās vietas novada apvienību olimpiādē un izvirzīto izglītojamo skaits dalībai valsts olimpiādēs.

|  |  |  |  |
| --- | --- | --- | --- |
|  | **2012./2013.m.g.** | **2013./2014.m.g.** | **2014./2015.m.g.** |
| **Dalībnieku skaits visās olimpiādēs** | **215** | **216** | **225** |
| **1.vieta** | 13 | 18 | 16 |
| **2.vieta** | 19 | 13 | 18 |
| **3.vieta** | 39 | 19 | 12 |
| **atzinība** | 29 | 22 | 18 |
| **Dalība valsts kārtā** | 7 | 16 | 17 |
| **Iegūtās vietas un atzinības valstī** | **1** | **2** | **3** |

Lai veicinātu izglītojamo motivētu, kvalitatīvu un vispusīgu izglītības apguvi, apgūstot ārpus mācību programmas padziļinātu saturu konkrētos mācību priekšmetos, interešu izglītības pulciņos un sportā, veidotu izglītojamajos prasmi uzstāties, argumentēti aizstāvēt savu viedokli un motivētu pedagogus izglītojamo mācību sasniegumiem, katru gadu izglītojamie par iegūtajām godalgotajām vietām saņem naudas balvas. Ar 2015.gadu novada dome apstiprināja kārtību ,,Kārtība par naudas balvas, stipendijas un papildus finansējuma piešķiršanu Alūksnes novada pašvaldības izglītības iestāžu izglītojamiem un pedagogiem’’.

Finansējums olimpiāžu godalgoto vietu ieguvējiem.

2012./2013.mācību gadā naudas balvu novadā saņēma tikai izglītojamie. 2013./2014.mācību gadā naudas balvu saņēma gan izglītojamie, gan pedagogi. 2014./2015.mācību gadā naudas balvu saņēma izglītojamie gan par godalgotajām vietām olimpiādēs, gan par godalgotajām vietām sportā, interešu izglītībā un profesionālās ievirzes izglītībā. 49 izglītojamie saņēma naudas balvu par sasniegumiem VISC organizētajās Alūksnes un Apes novadu apvienības un VISC valsts mācību priekšmetu olimpiādēs 2014./2015.mācību gadā (3460.00 *euro*).

Par sasniegumiem profesionālajā ievirzē mūzikā naudas balvu saņēma 8 izglītojamie (460 *euro*). 14 izglītojamie saņēma naudas balvu par sasniegumiem sportā (1860.00 *euro*). Četri kolektīvi saņēma papildus finansējumu par sasniegumiem interešu izglītībā (1270.00 *euro*).

45 Alūksnes novada izglītības iestāžu pedagogi saņēma naudas balvu par papildus pedagoģisko darbu (2409.00 *euro*).

2015./2016.mācību gadā 5 izglītojamie saņem stipendiju. Par sasniegumiem sportā - 4, par izcīnīto godalgoto vietu valsts un olimpiādē un ļoti labu mācību darbu -1 izglītojamais.

Tas pierāda, ka novada pašvaldība ir ieinteresēta jauno talantu izaugsmē un ir gatava tos atbalstīt.

**Pedagogi.**

2015./2016. mācību gadā Alūksnes novada izglītības iestādēs pamatdarbā strādā 376 pedagogi, t.sk., 87 pedagogi strādā blakusdarbā cita novada izglītības iestādē. Ir 22 pedagogi, kuriem pamatdarbs nav izglītības iestādē. 2015./2016. mācību gadā ir tarificētas 504,337 pedagoģiskās likmes (uz 01.09.2015.)

Pedagogu profesionalitāte ir viens no aspektiem, kas ietekmē izglītības procesa kvalitāti un rezultātus. Alūksnes novada izglītības iestādēs pamatā strādā pedagogi ar augstāko pedagoģisko izglītību un atbilstošu kvalifikāciju. Pedagogi pastāvīgi pilnveidojas profesionālās kompetences paaugstināšanas kursos.

Alūksnes novadā pedagogu vidējais vecums ir 40-59 gadi, kas sastāda 65% no kopējā pedagogu skaita. Jāpievērš uzmanība, ka vecumā no 20 līdz 34 gadiem ir tikai 11%.

Pedagogi laikā no 2009. - 2012.gadam iesaistījās ESF darbības programmas „Cilvēkresursi un nodarbinātība" 1.2.2.1.5. apakšaktivitātē „Pedagogu konkurētspējas veicināšana izglītības sistēmas optimizācijas apstākļos’’. Arī pēc projekta noslēguma pedagogi turpināja iegūt kvalitātes pakāpes. Pēc MK 28.07.2009. noteikumiem Nr. 836 „Pedagogu darba samaksas noteikumi” pedagogi, kuri ieguvuši 3.-4. kvalitātes pakāpi, saņem piemaksas pie darba algas. Alūksnes novadā nav neviena 5.kvalitātes pakāpi ieguvuša pedagoga. 2015./2016.mācību gadā 3.kvalitātes pakāpi iegūst 4 pedagogi. Alūksnes novadā 248 pedagogiem ir kāda no kvalitātes pakāpēm, nav nevienas pakāpes 128 pedagogiem.

|  |  |  |  |  |  |
| --- | --- | --- | --- | --- | --- |
| 1.pakāpe | 2.pakāpe | 3.pakāpe | 4.pakāpe | 5.pakāpe | Kopā |
| 2 | 37 | 189 | 20 | 0 | 248 |

**Interešu izglītība**

Interešu izglītības programmas Alūksnes novadā īsteno vispārējās izglītības iestādes, Alūksnes bērnu un jauniešu centrs, profesionālās ievirzes izglītības iestādes (Alūksnes Mākslas skola, Alūksnes Sporta skola).

Interešu izglītība tiek finansēta pēc programmu principa. No valsts budžeta līdzekļiem atbilstoši izglītojamo skaitam tiek piešķirta mērķdotācija pedagogu darba algām, bet no pašvaldības budžeta līdzekļiem tiek finansētas sporta un „Mazpulku” programmas. Lai nodrošinātu šī finansējuma sadali, pašvaldībā ir izveidota komisija, kas izvērtē iesniegtās interešu izglītības programmas.

Alūksnes novada bērniem un jauniešiem ir iespēja darboties šādās izglītojošās interešu izglītības programmās:

**kultūrizglītības** (tautu dejas, mūsdienu dejas, kori, vokālie ansambļi, vizuālā un lietišķā māksla, teātra māksla u.c. );

**vides izglītības** (mazpulki, dabas pētnieki, u.c.);

**sporta** (sporta dejas, sporta spēles, vieglatlētika, basketbols, džudo, vispārējā fiziskā sagatavotība u.c.);

**tehniskā jaunrade**;

**jauniešu radošās iniciatīvas**.

Alūksnes novadā 2015./2016.mācību gadā 16 izglītības iestādēs darbojas 71 interešu izglītības programma (stundu skaits nedēļā 266) no valsts mērķdotācijas līdzekļiem un 24 programmas (stundu skaits 83) no pašvaldības finansējuma. Kopējais izglītojamo skaits novadā, kuri iesaistīti interešu izglītības nodarbībās ir 1167. Nevienā programmā nedarbojas 190 izglītojamie.

|  |  |  |  |  |  |  |  |
| --- | --- | --- | --- | --- | --- | --- | --- |
| *Gads* | *Audzēkņu skaits novadā* | *Interešu izglītības programmās iesaistīti* | *kultūrizglītība* | *Sports* | *Tehniskā jaunrade* | *Citas* | *Nav iesaistīti nevienā programmā* |
| *2011./*  *2012.m.g* | *2066* | *1537* | *1242* | *418* | *39* | *441* | *612* |
| *2012./*  *2013.m.g* | *1811* | *1625* | *1524* | *374* | *33* | *362* | *323* |
| *2013./*  *2014.m.g* | *1704* | *1781* | *1599* | *315* | *44* | *330* | *269* |
| *2014./*  *2015.m.g* | *1699* | *1781* | *1630* | *392* | *41* | *271* | *215* |
| *2015./*  *2016.m.g* | *1690* | *1167* | *1624* | *476* | *31* | *473* | *190* |

Lai analizētu situāciju, kā arī izvērtētu šo programmu lietderību un darbības rezultātus, katru gadu tiek īstenoti dažādi interešu izglītības pasākumi ( konkursi, skates, izstādes, sacensības u. c.) visos programmu veidos. Par jauku un atbalstāmu tradīciju kļuvuši pasākumi: literāro kompozīciju un skatuves runas konkurss, vokālais mūzikas konkurss ,,Balsis”, skolu koru skates, bērnu un jauniešu tautu deju kolektīvu skates un festivāli, Alūksnes novada skolu teātru diena, vizuālās un lietišķās mākslas izstādes, vides spēļu konkurss ,,Iepazīsti vidi”, vides pētnieku konkurss ,,Skolēni eksperimentē”, jauno talantu konkurss.

Latvijas skolu jaunatnes Dziesmu un deju svētki ir interešu izglītības procesa augstākais atskaites punkts 5 gadu ciklā. XI Latvijas skolu jaunatnes Dziesmu un deju svētku sagatavošanās posmā tika iesaistīti 843 izglītojamie, tas ir, 49,9% no novada izglītojamo skaita. Svētkos piedalījās 557 dalībnieki jeb 33% no izglītojamo skaita novadā. 100% piedalījās koristi un pūtēju orķestri, 80% tautas deju kolektīvi, kas piedalījās atlases skatēs un citi.

Faktors, kas visvairāk ietekmē izglītojamo sniegumu, ir pedagogu kvalifikācija un pieredze, izglītības iestādes mikroklimats un vecāku ieinteresētība sava bērna izglītībā un attīstībā.

Lai izglītojamiem būtu iespēja saturīgi pavadīt brīvo laiku, tiek organizētas vasaras nometnes. Katru gadu tiek plānots pašvaldības līdzfinansējums izglītojamo vasaras nometnēm. No 2013.gada līdz 2015.gadam atbalstīto nometņu realizācijai vidēji uz katru nometnēs iesaistīto izglītojamo tika piešķirts 41.00 *euro*.

2013.gadā bija plānoti 7025.00 *euro* un tika realizēti visi 8 iesniegtie nometņu projekti.

2014.gadā bija plānoti 9582.00 *euro* un tika realizēti visi 9 iesniegtie nometņu projekti.

2015.gadā bija plānoti 9000.00 *euro* un tika realizēti 8 iesniegtie nometņu projekti un finansējums netika piešķirts 2 nometņu projektu realizācijai. Viens projekta iesniedzējs nebija nokārtojis iepriekšējās saistības ar Izglītības pārvaldi, otrs – nepiekrita nometni realizēt ar samazinātu līdzfinansējumu.

**Metodiskais darbs interešu izglītībā**

Alūksnes novadā interešu izglītības metodisko darbu koordinē Alūksnes novada pašvaldības Izglītības pārvalde: interešu izglītības metodiķis un pedagogu metodiskās apvienības: mūzikas ( MA vadītājs un skolu koru virsdiriģents), deju ( MA vadītājs) un teātru ( MA vadītājs).

**Profesionālās ievirzes izglītības iestādes**

Izglītojamo skaits profesionālās ievirzes izglītības iestādēs 2011.-2015.gadā.

|  |  |  |  |  |
| --- | --- | --- | --- | --- |
| Skola | Gads | Interešu izglītības programmās | Profesionālās ievirzes izglītības programmās | KOPĀ |
| Alūksnes Mūzikas skola | 2015. | 47 | 260 | 307 |
| 2014. | 43 | 273 | 316 |
| 2013. | 27 | 269 | 299 |
| 2012. | 22 | 272 | 294 |
| 2011. | 19 | 272 | 291 |
|  | | | | |
| Alūksnes pilsētas Bērnu un jaunatnes sporta skola | 2015. | 118 | 314 | 432 |
| 2014. | 68 | 290 | 358 |
| 2013. | 38 | 288 | 326 |
| 2012. | 40 | 235 | 275 |
| 2011. | 58 | 221 | 279 |
| Alūksnes Mākslas skola | 2015. | 73 | 96 | 171 |
| 2014. | 95 | 87 | 182 |
| 2013. | 94 | 61 | 156 |
| 2012. | 60 | 102 | 162 |
| 2011. | 61 | 90 | 151 |
|  | | | | |
| Jaunannas Mūzikas un mākslas pamatskola | 2015. |  | 113 | 113 |
| 2014. |  | 101 | 101 |
| 2013. |  | 112 | 112 |
| 2012. |  | 111 | 111 |

**Alūksnes pilsētas Bērnu un jaunatnes sporta skola**

Īsteno profesionālās ievirzes un interešu izglītības programmas sportā, veic izglītojoši pedagoģisko un treniņu darbu ar bērniem un jauniešiem, kura mērķis ir audzēkņu veselības stiprināšana un sporta meistarības pilnveidošana, nodrošina jauniešu sporta meistarības pilnveidošanas iespējas, popularizē sportu un veselīgu dzīvesveidu.

**Alūksnes Mākslas skola**

Realizē 5 - gadīgo profesionālās ievirzes izglītības programmu vizuāli plastiskajā mākslā, īsteno interešu izglītības programmas mākslā pimsskolniekiem, sākumskolniekiem un jauniešiem.

**Alūksnes Mūzikas skola**

Īsteno 23 profesionālās ievirzes izglītības programmas mūzikā, nodrošina iespēju iegūt profesionālās ievirzes izglītības pamatzināšanas un prasmes mūzikā.

**Izglītojamo tālākizglītība**

Neskatoties uz to, ka profesionālā izglītība valstī tiek atzīta par prioritāti, Alūksnes novada 9.klašu absolventi vairāk izvēlas turpināt izglītību ģimnāzijās un vidusskolās. Nākotnē izglītojamo piepildījuma nodrošinājuma konkurents vidusskolās varētu būt profesionālās izglītības iestādes. Tam ir vairāki pamatoti argumenti, piemēram, IZM akcentē, ka vidējās izglītības un profesionālās kvalifikācijas iegūšana profesionālās izglītības iestādēs ir kvalitatīva izglītība un ir līdzvērtīga alternatīva vispārējās vidējās izglītības iegūšanai. Tā daudz ātrāk sniedz iespējas sekmīgi iekļauties darba tirgū. Tendence – veidojas profesionālās izglītības iestāžu kompetenču centri, kuros mācību iestāžu telpas tiek aprīkotas ar modernām iekārtām. Arī stipendija reizēm ir ļoti pievilcīga 9.klases absolventam turpmākās mācību iestādes izvēlē.

Profesionālajā izglītībā praktiskās zināšanas un prasmes dominē pār teorētiskajām zināšanām. Tas visvairāk piesaista jauniešus, kuri dod priekšroku kāda amata apgūšanai un vēlas kļūt ātrāk pieauguši un patstāvīgi.

Neskatoties uz to, ka lielākā daļa 9.klases beidzēju izglītību turpina ģimnāzijās un vidusskolās, novada vidējās izglītības iestādēs izglītojamo skaits samazinās tādēļ, ka samazinās 9.klases beidzēju skaits. Neliela daļa izglītojamo izglītību turpina ārpus novada vidusskolās.

Variants cits atspoguļo tos jauniešus, kuri izglītību neturpina – izbrauc uz ārzemēm, strādā.

**9.klašu absolventu tālākizglītība.**

Alūksnes novadā gandrīz puse 12.klašu absolventu izvēlas mācības turpināt augstskolās, procentuāli ar katru gadu šo absolventu skaits kaut nedaudz, tomēr pieaug. 2015.gada absolventi priekšroku deva studijām Latvijas Universitātē (16) un Rīgas Tehniskajā universitātē (15). Rīgas Stradiņa universitāti izvēlējās 8 absolventi. Vidzemes augstskolu 6 absolventi. 2015.gada absolventu vidū nedaudz samazinājies to skaits, kuri strādā. Darba izvēle saistīta ar nepietiekamo finansiālo stāvokli ģimenēs, lai jaunieši varētu turpināt izglītību, kā arī vakarskolas absolventi turpina iesākto darbu. Variants cits atspoguļo to jauniešu skaitu, kuri dodas uz ārzemēm vai neuzsāk mācības un arī nestrādā.

**Izglītības iestāžu infrastruktūra**

Sadarbībā ar Valsts reģionālās attīstības aģentūru pabeigts Latvijas – Šveices sadarbības programmas projekts par ugunsdrošības uzlabošanas pasākumiem novada izglītības iestādēs, kuras nodrošina audzēkņu nakšņošanu. Apjomīgi ieguldījumi veikti izglītības iestāžu infrastruktūras energoefektivitātes paaugstināšanai Īstenojot Klimata pārmaiņu finanšu instrumenta finansētos projektus (2012.-2015.gadā), paaugstināta energoefektivitāte E.Glika Alūksnes Valsts ģimnāzijā, Alūksnes pilsētas sākumskolas, Alūksnes novada vidusskolas, Liepnas vidusskolas un internāta ēkām, Ilzenes pamatskolas, Jaunannas Mūzikas un mākslas pamatskola, pirmsskolas izglītības iestādēm „Mazputniņš”, „Saulīte”, „Pūcīte”, kā arī Mālupes pamatskolai un sporta zāles ēkai.

2012.-2014.gadā vispārizglītojošajās skolās remonti veikti 424 011 EUR apmērā, vidēji atvēlot 7,5 – 10,7% no iestādes gada finansējuma. Iestādes attīstībai šajā periodā skolas ieguldījušas 196 787EUR, kas sastāda 4,35-4,63% no iestādes gada finansējuma.

Datortehnika izglītības iestādēs ir novecojusi. 2015.gadā novadā vidēji uz katriem sešiem skolēniem ir viens dators. 19% datortehnikas iegādāta pēdējos trijos gados. 81% datorthnikas ir vecāka par 3 gadiem.

Izglītībai izdalīto izdevumu īpatsvars pret kopējiem pamatbudžeta izdevumiem pēc funkcionālām kategorijām un finansēšanas:

|  |  |  |  |  |  |  |
| --- | --- | --- | --- | --- | --- | --- |
| 2009. | 2010. | 2011. | 2012. | 2013. | 2014. | 2015. |
| 52,29% | 43,01% | 42,55% | 42,33% | 35,56% | 39,8% | 37,58% |

**Alūksnes novada izglītības iestāžu tīkla SVID analīze**

Ņemot vērā [**Latvijas Nacionālais attīstības plānā 2014.-2020.gadam**](http://www.pkc.gov.lv/images/NAP2020%20dokumenti/20121220_NAP2020_apstiprinats_Saeima.pdf)izvirzīto stratēģisko mērķi un attīstības prioritātes, pamatojoties uz iegūto informāciju par Alūksnes novada izglītības sistēmu, tika veikts Alūksnes novada izglītības iestāžu tīkla un pakalpojumu raksturojums, kas ir SVID analīzes pamatā.

Pamatojoties uz veikto analīzi, var sniegt izglītības iestāžu darba izvērtējumu.

|  |  |  |  |
| --- | --- | --- | --- |
| STIPRĀS PUSES | VĀJĀS PUSES | IESPĒJAS | DRAUDI |
| * Pašvaldība veic izglītības iestāžu infrastruktūras un aprīkojuma uzlabošanu; * Augsta pedagogu profesionālās kvalifikācijas atbilstība normatīvo aktu prasībām; * Iespēja iegūt pirmsskolas un pamat- izglītību (1.-6.klases) tuvu izglītojamo dzīvesvietai; * Pārstāvēti visi izglītības veidi. * Tiek īstenotas dažādas izglītības programmas, dodot iespēju bērniem attīstīties atbilstoši viņu spējām. * Izglītības iestādes aktīvi iesaistās dažādos projektos un konkursos novada un valsts līmenī; * Labi izglītojamo sasniegumi interešu un profesionālās ievirzes izglītības programmās; * Aktīvi darbojas pedagogu priekšmetu metodiskās apvienības, organizējot pieredzes apmaiņas pasākumus, mazās olimpiādes; * Patriotisma un pilsoniskuma apziņas veidošana, piedalīšanās valstiskos pasākumos; * Tiek realizēti siltināšanas projekti, ēku renovācija; * Izglītības iestādēm ir aktuālas interneta mājas lapas, praktiski visas skolas izmanto elektronisko žurnālu (skolvadību);   Katrā iestādē ir atsevišķs virtuves bloks, kurā tiek gatavots kvalitatīvs, sabalansēts un veselīgs uzturs. Tas nodrošina iespēju saglabāt ēdināšanas izmaksas salīdzinoši zemā līmenī. | * Izglītojamo skaits izglītības iestādēs samazinās; * Samazinās pedagogu slodze skolās; * Aktuāls ir pedagogu novecošanas un jauno pedagogu mazā īpatsvara jautājums; * Izglītības telpu neracionāla izmantošana (izglītojamo piepildījums nav optimāls); * Vecāki un sabiedrība pasīvi iesaistās skolas dzīvē; * Pedagogu zemais atalgojums; * Zems pedagoga profesijas prestižs sabiedrībā; * Nepietiekama atsevišķu mācību priekšmetu materiāli tehniskā bāze atsevišķās izglītības iestādēs, t.sk., dažās izglītības iestādēs nav sporta zāles/laukumu; * Nepietiekamas pedagoģiskā personāla prasmes un kompetences informāciju tehnoloģiju, svešvalodu jomā; * Svešvalodu vājās zināšanas ir iemesls zemai aktivitātei starptautiskos projektos; * Lielākā daļa izglītības iestāžu nav pieejamas iedzīvotājiem ar speciālām vajadzībām; * Nav paredzētas karjeras speciālista, projektu koordinatora likmes vispārējās izglītības iestādēs; * Augsts bērnu stājas problēmu līmenis, daudz atbrīvojumu no sporta   nodarbībām;   * Pieejamā finansējuma samazināšanās; * Samazinoties izglītojamo skaitam, ar katru gadu palielinās izdevumi uz 1 izglītojamo; * Nepietiekama izglītojamo mācīšanās motivācija . | * Izveidot optimālu skolu tīklu; * Veicināt iestāžu sadarbību un kooperēšanos infrastruktūras izmantošanā; * Piedāvāt sabiedrības pieprasījumam atbilstošus alternatīvus izglītības pakalpojumus; * Veikt mērķtiecīgu darbu ar talantīgiem jauniešiem, kuri spētu demonstrēt izcilību valsts mērogā; * Piesaistīt jaunos pedagogus, rosināt pašvaldību celt pedagoga prestižu (atalgojums, sociālās garantijas u.c.); * Palielināt pašvaldības investīciju ieguldījumu izglītības iestāžu infrastruktūras, materiāli tehniskās bāzes un mācību līdzekļu nodrošinājuma uzlabošanai; * Veicināt IKT un svešvalodu izmantošanu izglītības procesā, motivējot pedagoģisko personālu paaugstināt attiecīgās prasmes; * Pilnveidot bērnu atveseļošanas un slimību profilakses darbu; * Izvērtēt augsto izmaksu uz vienu izglītojamo lietderību atsevišķās izglītības iestādēs; * Izglītot vecākus, kā mācīties kopā ar bērnu; * Veicināt skolas aktivitātes sabiedrības izglītošanā. * Atbalsta personāla pieejamības paplašināšana; * Izglītības piedāvājuma pilnveide izglītojamajiem ar īpašām vajadzībām; * Lauku skolu pārveide par daudzfunkcionāliem izglītības, kultūras, sociālā atbalsta centriem. * Izglītības iegūšanas iespēju piedāvājums cilvēkiem ar ilgstošu pārtraukumu mācībās. | * Bērnu skaita, īpaši vidusskolēnu, samazinājums un līdz ar to – finansējuma samazināšanās negatīvā ietekme; * ESF projektu ietvaros renovēto un izglītojamo optimāli nepiepildītu iestāžu ēku apsaimniekošana; * Sociālās situācijas pasliktināšanās izglītojamo ģimenēs; * Izglītībai piešķirtā finansējuma apjoma neprognozējamība, ko rada izglītības politikas straujās izmaiņas; * Digitālie mācību līdzekļi – lieli izdevumi to ieviešanai reālajā dzīvē; * Pašvaldības politikas izmaiņas; * Sabiedrības atsvešinātība un neizpratne par izglītības problēmām kopumā; * Eiropas iespējamo migrācijas procesu ietekme; * Negatīvi iedzīvotāju dabiskās kustības   rādītāji;   * Skolu likvidācija vai darbības   sašaurināšana var negatīvi ietekmēt  apdzīvotās vietas ekonomisko  attīstību, demogrāfisko situāciju;   * Nesakārtota un nestabila valsts politika izglītības sfērā; * Nelabvēlīgās ekonomiskās situācijas ietekme; * Izglītojamo intelektuālā potenciāla samazināšanās; * Sabiedrībā valdošais pesimisms, maz uzņēmīgu cilvēku, kas gribētu kaut ko uzsākt (savu biznesu u. c.); * Pedagoga profesijas prestiža samazināšanās. |

**PROGRAMMAS UZDEVUMI**

* veikt esošo izglītības iestāžu piedāvājuma analīzi saistībā ar izglītojamo prognozi nākotnē;
* izvērtēt izglītošanās iespējas novadā un katras izglītības iestādes vietu un nozīmību;
* dot priekšlikumus izglītības iestāžu optimizācijai nākotnē;
* nodrošināt pedagogu tālākizglītību;
* nodrošināt inovatīvu pieeju mācību procesam un mācīšanai;
* izglītības infrastruktūras modernizācija;
* nodrošināt pieprasījumam atbilstošu izglītības piedāvājumu;
* stiprināt visu izglītības pakāpju kvalitātes nodrošināšanas un vadības kapacitāti.